Har sendt ut oransje farevarsel: – Forberedt på det verste
Regn og snø som smelter, fører til mye vann på bakken og på veiene. I tillegg er det varslet svært kraftige vindkast. Fredag morgen ble farevarselet oppjustert.  Saken oppdateres. Har du bilder eller video av uværet? Send til tips@aftenposten.no Det er sendt ut gult farevarsel for flom på Sør- og Østlandet fredag, som følge av mye regn og smeltevann.  Flomvarselet gjelder lavtliggende områder i Agder, Telemark, Vestfold, Buskerud, Oslo og Akershus fredag. Regnet vil fortsette utover dagen, sier meteorolog Espen Biseth Granan til NRK. – Det blir nok mest nedbør i Agder, Telemark og på vestsiden av Oslofjorden. I de ytre delene kan det antagelig komme 30–50 millimeter regn, sier han. NVE har advart om at dette kan føre til overvann og lokale oversvømmelser.  – Det skal regne mye natt til fredag, i tillegg vil det være snøsmelting. Det vil øke vannføringen i elver og bekker og føre til lokale oversvømmelser, sa Elise Trondsen, vakthavende hos flomvarslingen i NVE, i en pressemelding torsdag. Saken fortsetter under kartgrafikken Mye vind - forbereder seg på det verste Det er også ventet kraftige vindkast på deler av Østlandet. Fredag morgen oppjusterte Meteorologisk institutt dette varselet til oransje nivå, som er det nest høyeste nivået, for Østfold og ytre del av Vestfold.  Farevarselet om vind gjelder fra fredag klokken 11 til fredag klokken 17.  – Vinden er nok sterkest i 14- og 15-tiden. Da er det greit å være forsiktig, og ikke oppholde seg for mye langs kysten, sier meteorolog Eldbjørg Moxnes. Det ventes kraftige vindkast på 25–35 m/s fra sørvest, ifølge Varsom.no.  I Fredrikstad kommune er brannvesenet på vakt. De er forberedt på å reise rundt i området for å sikre løsne gjenstander, og forebygge større skader.  – Vi venter at vi kan ende opp med å sikre både trampoliner, busskur og tak, sier brannmester og utrykningsleder i Fredrikstad, Per Eivind Pettersen.  Han håper at folk kan ta et ansvar selv. Hvis løse gjenstander rundt huset og hagemøbler blir sikret, kan det forebygge et større skadeomfang.  Advarer om vanskelige kjøreforhold – Det er viktig å tilpasse farten og kjøre forsiktig, sier Gunnar Dovland i Vegtrafikksentralen Øst til Aftenposten.  Høyre felt på E6  ved Abildsøkrysset i Oslo var en periode fredag formiddag stengt på grunn av en oversvømmelse.  Bymiljøetaten i Oslo sier til NRK at de har vært ute på kjente problemområder i Oslo og ryddet opp og rensket avløp. De advarer om at det kan bli vanskelige kjøreforhold der vannet samler seg opp. – Vi oppfordrer alle bilister til å kjøre forsiktig og ta seg god tid i dag, sier avdelingsleder Marianne Haug. Østfoldbanen stengt fra Halden til Göteborg Fredag morgen melder Bane Nor at Østfoldbanen mellom Halden og Göteborg er stengt. Årsaken er værforholdene og mye nedbør. Det er uklart når strekningen åpnes for trafikk igjen. Color Line har også utfordringer med været. De har kansellert fire avganger. Det dårlige været gir også utfordringer i fjellet. Flere fjelloverganger er stengt eller har kolonnekjøring.  Det er også sendt ut farevarsel for fjellovergangene i Nordland og Troms og Finnmark. Snøfokk ventes fra sent i kveld og utover lørdagen, melder Meteorologisk institutt på X. Lavtrykket vil senere fredag bevege seg nordover, og med det følger det mer nedbør. Det vil gi mye vind i Nordland og Nord-Trøndelag.  – Det begynner nok ikke før i ettermiddag og vil gi lokalt kraftige vindkast på 27–33 m/s, sier meteorolog Dina Stabell til Aftenposten.
Det er varslet flom og kraftige vindkast på Sør- og Østlandet.  Det er ventet mest nedbør i Agder, Telemark og ved Oslofjorden, og det kan føre til lokale oversvømmelser.  Vindvarselet er på oransje nivå i Østfold og Vestfold.